Papersnake/gushiwen huggingface dataset:
【大石调】好观音　怨恨
贯云石（元代）

先自相逢同欢偶，无妨碍燕侣莺俦。并坐同肩共携手，恩情厚，夫妇般相看
的好。
【幺】打听的新来迷歌酒，风闻的别染着个娇羞。弃旧怜新自来有，铁心肠
全不想些儿旧。
【尾】薄幸亏人难禁受，想着那樽席上捻色风流，不良杀教人下不得咒。
【越调】斗鹌鹑　忆别
良友曾题，佳人所为。袅袅婷婷，姿姿媚媚。体态温柔，心肠老实。件件习，
事事知。妙舞偏宜，清歌更美。
【紫花儿】一头相见，两意相投，百步相随。去秋同会，重午别离。伤悲，
和泪和愁饮酒杯。后约何期，举目长亭，执行临岐。
【金蕉叶】一曲阳关未已，两字功名去急。四海离愁去国，半霎儿难忘恩德。
【调笑令】柳七，《乐章集》，把臂双歌真先味。幽欢美爱成佳配，效连理
鹣鹣比翼。云窗共寝闻子规，似繁华晓梦惊回。
【秃厮儿】出郡城愁临浙水，寓钱塘闷度朝夕，匆匆一鞭行色催。洒梨花，
雨霏霏，寒食。
【圣药王】风物熙，丽日迟，连天芳草正萋萋。客万里，人九嶷，遥岑十二
远烟迷，生隔断武陵溪。
【尾】玉人别后空相忆，古犹今之视昔。暮雨楚台云，桃花洞天水。　佳偶
国色天香，冰肌玉骨。燕语莺吟，鸾歌凤舞，夜月春风，朝云暮雨。美眷爱，
俏伴侣。叶落归秋，花生满路。
【金蕉叶】见他眉来眼去，俺早心满愿足。他道是抛砖引玉，俺却道因祸致
福。
【天净沙】虽然似水如鱼，甚世曾少实多虚，更有闲言剩语。若将他辜负，
待古里不信神佛。
【小桃红】志诚惠性压其余，无半米儿亏人处。觅便寻芳厮照觑。要欢娱，
看时相见偷圆聚。知心可腹，牵肠割肚，不枉了用工夫。
【尾】锦纹封寄情缘簿，罗帕留香信物。常想着相见时话儿甜，早忘了星前
月下苦。
观物
袁桷（元代）

黄河不信从天下，济水那知有伏流。自古乾坤合神化，空将简牍费冥搜。

张华博物身终死，邹衍谈天舌竟休。我亦从今销绮语，春风碧眼玩沙鸥。
题北固亭
王奕（元代）

杜老当年识恨遗，与天争汉死奚疑。
伏羱犹忆分三日，老骥空悲混一时。
往事竟随东逝水，新题全是北来诗。
如今多景楼头酒，免得诸公赋黍离。
岳阳楼
李商隐（唐代）

汉水方城带百蛮，四邻谁道乱周班。
如何一梦高唐雨，自此无心入武关。
寒食夜苏二宅
杜甫（唐代）

寒食明堪坐，春参夕已垂。
好风经柳叶，清风照花枝。
客泪闻歌掩，归心畏酒知。
佳辰邀赏遍，忽忽更何为？
和郑康道探梅十绝句
李洪（宋代）

万木凋枯一笑春，未应兰芷伴骚人。
东风桃李皆奴仆，我辈论文未厌频。
咏扬上人座右画松
皎然（唐代）

写得长松意，千寻数尺中。翠阴疑背日，寒色欲生风。

真树孤标在，高人立操同。一枝遥可折，吾欲问生公。
送监生马骏赴京
管讷（明代）

黄鹤矶头上驿船，柁楼挝鼓下晴川。客行二月梨花后，人别东风燕子前。

紫极龙飞居九五，沧溟鹏击起三千。只今登用俱才杰，好著勋名及壮年。
送灵澈上人归嵩阳兰若
刘长卿（唐代）

南地随缘久，东林几岁空。
暮山门独掩，春草路难通。
作梵连松韵，焚香入桂丛。
唯将旧瓶钵，却寄白云中。
边上·戍楼吹角起
张泌（唐代）

戍楼吹角起征鸿，猎猎寒旌背晚风。
千里暮烟愁不尽，一川秋草恨无穷。
山河惨澹关城闭，人物萧条市井空。
只此旅魂招未得，更堪回首夕阳中。
二月十日吴正仲遗活蟹
梅尧臣（宋代）

年年收稻卖江蟹，二月得从何处来。
满腹红膏肥似髓，贮盘青壳大於杯。
定知有口能嘘沬，休信无心便畏雷。
幸与陆机还往熟，每分吴味不嫌猜。
题冯园三首
李新（宋代）

林园暖日注蔫红，啼鸟得来树亦空。
莫道主人无意在，解将篱落护春风。
闻何立可李茂钦讣二首
刘克庄（宋代）

何老长身李白须，传闻死尚握州符。
战场便合营双庙，太学今州出二儒。
史馆何人徵逸事，羽林无日访遗孤。
病夫畴昔曾同幕，西望关山涕自濡。
和新亭、蜀子《访远道人，时游九仙山未归》之作，并寄远道人
李宪噩（清代）

仙家云巘里，松径有柴扉。野客每相访，山人远未归。

春风动遥念，诗律发清机。讵识同斯感，天寒早雁稀。
【越调】寨儿令_忆别花见羞
张可久（元代）

忆别
花见羞，泪凝眸，别时语言不应日。柳下秦讴，马上吴钩，何处寄风流？五湖范蠡渔舟，西风季子貂裘，青鸾迟远信，白雁报新秋。愁，懒上小红楼。
送田钟台殿读省觐南还四首 其一
于慎行（明代）

十载金门隐岁星，故园归去为趋庭。武夷山色休相讶，不染风尘两鬓青。
青山怀古
胡楚材（宋代）

樵猎识冠裳，何言志四方。
离秦风日冷，过楚薜萝长。
梦野违徵诏，时衰枉荐章。
故山隈且僻，应种秫为粮。
拟古闺怨三首
王炎（宋代）

花开复花谢，堕在藩溷边。
不惜花落尽，惜无长少年。
元旦狱中自制弃纸灯笼狱卒以无文彩索诗赋此 其二
杨继盛（明代）

有月何须烛，无云不怕风。借谁竿百尺，光照九天中。
玩花五首
徐凝（唐代）

一树梨花春向暮，雪枝残处怨风来。

明朝渐校无多去，看到黄昏不欲回。

麹尘溪上素红枝，影在溪流半落时。

时人自惜花肠断，春风却是等闲吹。

朱霞焰焰山枝动，绿野声声杜宇来。

谁为蜀王身作鸟，自啼还自有花开。

谁家踯躅青林里，半见殷花焰焰枝。

忆得倡楼人送客，深红衫子影门时。

花到蔷薇明艳绝，燕支颗破麦风秋。

一番弄色一番退，小妇轻妆大妇愁。
都下呈叔表兄
项安世（宋代）

相望五千里，话别十三年。
知我到江左，烦兄来日边。
朋游俱健否，须发已卷然。
共说儿童事，分明在目前。
句
释惠崇（宋代）

关河双鬓白，风雪一灯青。
赠高子勉四首
黄庭坚（宋代）

拾遗句中有眼，彭泽意在无弦。
顾我今六十老，付公以二百年。
罗汉脚
李若琳（清代）

盛世无夫布，仍多浪荡身。须知罗汉脚，半是掷金人。

任肆萑苻虐，终罹法网新。孰操随会法，俾尔尽逃秦。
秋怀十首末章稍自振起亦古义也
陆游（宋代）

皇天本无心，万物各有时。
飞鸿何预人，南翔每如期。
仰看霜露坠，俯叹草木衰。
英英篱下菊，秀色独满枝。
岂无一樽酒，相与斟酌之。
耋老天所佚，行歌复何疑？
题慈恩寺元遂上人院
许棠（唐代）

竹槛匝回廊，城中似外方。月云开作片，枝鸟立成行。

径接河源润，庭容塔影凉。天台频去说，谁占最高房。
行至罗江代者爽期得史者书复还涪滨径走富乐
程公许（宋代）

瞻云日怀归，及瓜法当代。
喜同縚鹰掣，翻作风鹢退。
誓言不可寒，幽赏夙所爱。
但恐彼上人，雄辨费酬对。
题秋堂四兰
释绍昙（宋代）

纷披佩玉，仆委苔痕。
檐花写恨，难拈楚魂。
拟寒山寺 其三十六
释怀深（宋代）

黄犬被人杀，哀号告诉人。汝不辨犬语，犬必怨汝身。

恶根今日种，苦果异时新。酬偿恐未已，早以戒香熏。
挽黄拙轩
刘克庄（宋代）

旷怀无事可攒眉，高兴成章不撚眉，
高兴成章不撚髭。爱杀元公为□赋，
笑他平子作愁诗。山中猿鹤平生友，
天上麒麟是小儿。今代徐陵文价重，
为君郑重述俚辞。
义鸡行
方岳（宋代）

西家粥粥鸡将雏，俛啄蚱蜢行相呼。羽毛未合事纷夺，四顾不虞乌毕逋。

翻窥捷取血丹吻，性命须臾那可忍。草深决起落东家，垂翅离披犹蠢蠢。

东家司晨乃有雄，平时嘴距凌秋风。怒冠趋前作雌伏，以翼覆藉哀穷凶。

初脱祸机惊未定，生意中閒不能寸。时其饥渴经纪之，踸踔梳翎苏委顿。

物生知母不知父，此虽其类非其侣。陈婴杵臼义所激，郭解朱家侠何取。

呜呼人有不如物，呜呼今固不如古。从来山泽生龙蛇，人间父子成豺虎。
省坐无赖阅杂册花草禽鸟凡十六色各成一绝漫题其后 其二 金钱花
王世贞（明代）

日落千缗散漫垂，华清初浴太真儿。请看师相城西邸，应是河阳满县时。
元忠学士八兄耒离京师远蒙追送许惠服丹法托
张耒（宋代）

昔见将军破虎鞯，玉堂曾共扫千言。
功名老去皆蹉跌，相见谆谆劝学仙。
和叠山舟过澛港
王奕（元代）

长江几载界残棋，未著何知此地危。
万舸军中焉用汝，一声锣罢竟何之。
六民堕劫谁阶厉，百罚鞭尸悔莫追。
欲识开头摇手处，推篷一一问篙师。
偈颂一百六十首 其三
释宗杲（宋代）

这个川藞直，自来好打鬨。闹处便入头，恶静而喜动。

前年今日始归家，今日前年路不差。一回饮水一回噎，一瓣栴檀一碗茶。
蒙恩易镇豫章丐假还乡途中偶成十七首
吴芾（宋代）

兹岭别二年，今朝又重过。
过了环复来，袁哉蚁旋磨。
有感三首
刘子翚（宋代）

八叶炎图茂，千龄圣主昌。
农桑开汉域，礼乐焕周庠。
晏粲三登乐，讴吟七闰长。
徽名辞镂玉，盛举冠前王。
九日宴集懋社十首 其四
瞿士雅（清代）

重阳开满菊花金，斗酒忘言良夜深。

顿觉胸怀无俗事，不妨文夜问知音。

闲搜好句日红叶，惊觉眠童与宿禽。

此际自然无限趣，一樽须尽故人心。
挽画僧采石
刘友光（清代）

黄金锁断薰风起，青草年年面上生。最是春来无限憾，牡丹深处哭王耕。
江南秋日
殷文圭（唐代）

水国由来称道情，野人经此顿神清。一篷秋雨睡初起，

半砚冷云吟未成。青笠渔儿筒钓没，蒨衣菱女画桡轻。

冰绡写上江南景，寄与金銮马长卿。
纵笔三首 其一
陆游（宋代）

老眼轻千乘，枯肠却八珍。直令身潦倒，未害胆轮囷。

酒里遗浮世，书中见古人。平生笑园绮，老蹋帝城尘。
挽江司户词 其一
刘才邵（宋代）

场屋声名旧，林泉兴味长。青衫归里闬，白首傲羲皇。

鹤静终轻矫，兰销委暗芳。遥怜高遁处，庭宇日荒凉。
和梁次张谢得酒见寄四首
吴芾（宋代）

妙龄才气压同升，谈笑端能却五兵。
况复锦囊新且丽，粲如春树万枝荣。
毗陵龚君以崇见投古风思致不凡依韵答之 其二
孙应时（宋代）

松柏有佳色，矫矫涧谷涯。要经鸾凤栖，岂怨人迹遐。

匠石初未逢，千岁甘枯槎。万牛送明堂，亦不以自誇。

奇物固落落，念此毋叹嗟。君看蒿蓬茂，正足供鸣蛙。

深根忍霜雪，生意日已嘉。终然拔青云，勿虑岁月赊。
游青城
郑庭芬（宋代）

短筇穿白云，直上孤峰顶。下瞰六时崖，前临七折岭。
寄题扬州九曲池
陆游（宋代）

清汴长淮莽苍中，扬州画戟拥元戎。
南连近甸观秋稼，北抚中原扫夕烽。
茶发蜀冈雷殷殷，水通隋苑月溶溶。
悬知帐下多豪杰，一醉何因及老农？
力力社
宋永清（清代）

力力谁为力，何年野社开。新篱多曲折，古径自迂回。

鸟属他乡异，笳声此地哀。闽南烟瘴路，疏凿忆从来。
己丑元日
归庄（清代）

四年绝域度新正，此夕空将两目瞠。
天下兴亡凭揲策，一身进退类悬旌。
商君法令牛毛细，王莽征徭鱼尾赪。
不信江南百万户，锄耰只向陇头耕。
宿古寺
赵汝鐩（宋代）

黄昏投寺宿，古屋瞰荒江。
村酒沽春瓮，山房耿夜釭。
滩高声撼枕，月落影收窗。
僧老人皆玩，楼钟晓未撞。
和虞守感秋二首
姜特立（宋代）

莫忆鲈鱼美，吴天浪正浮。
只应归梦到，千顷荻花秋。
大观祀社稷九首 其二 迎神用《宁安》。
郊庙朝会歌辞（宋代）

惟谷之神，函育无穷。百嘉蕃殖，民依厥功。严饬坛壝，威仪肃雍。

神之来享，祈于登丰。
二月望丘翁林亭二首 其一
李梦阳（明代）

今日花朝好风日，梁园酒新花更开。走觅南邻立处士，月明骑马醉深回。
题税轩新筑送青亭四首
张榘（宋代）

日移花影上疎帘，香鼎烧残逐旋添。
春事已随诗入梦，一庭芳草绿纤纤。
东平道中有感
冯彬（明代）

晓发东平道，淅沥风露秋。道旁有古坟，累累翳荆丘。

翁仲互倾侧，隧路狐狸游。询之道上人，阅代公与侯。

忆昔全盛时，赐葬承恩优。松楸蔽天日，碑板蟠龙虬。

一朝陵谷变，名姓不可求。悠悠百年身，旦夕同蜉蝣。
过秦楼 七夕狂风甚雨
黄永（清代）

噎气号空，倾盆连夕，迅雨狂飙堪怖。牛渚波翻，银河浪卷，谁许鹊桥轻渡。

一刻千金此时，氐妁参媒，双星初晤。奈多磨好事，月姊无情，风姨偏妒。

能消得、几许绸缪，玉鸡喔喔。早是五更风露。痴儿呆女，瓜果楼前，楼上穿针才度。

争向天孙诉怀，得巧休欢，乞时休苦。算从前、巧误天孙，肯复送君相误。
初入罗浮山径 其一
欧必元（明代）

路迂穷日夕，山近逼氤氲。策杖回青霭，披衣染白云。

苔痕深莫辨，树密色难分。一过莲池上，泉声到处闻。
十八夜同李道人野次看月
陈曾寿（清代）

夜色满柴门，二人自成世。众木霜气中，叶黄影在地。

竹筱拥寒溪，相虬入烟态。贫家惟白晓，庭空静如寺。

遥柝转寥天，疏星耿三四。清言不世出，万象破幽寐。

归写良夜图，清冷难题字。
赋桐庐陈守瑞粟图
姜特立（宋代）

仲尼不瑞麟，周公旅命禾。
两对本一道，胡为有殊差。
麟固首四灵，可贺亦可嗟。
或云一角兽，莫能辨真讹。
鹖雀奏天子，朱雁兴乐歌。
文士颂连理，野夫献嘉瓜。
羽毛草木异，皆物之精华。
於事竟无补，徒然务矜夸。
食乃民之天，有一皆可嘉。
君不见丰年乐岁人鼓腹，凶年死人如乱麻。
以此较得失，周孔道不颇。
桐庐陈使君，理道蠲烦苛。
蛊敝既振饬，刑罚从宽科。
民生乐其业，自足致时和。
有农献嘉粟，累累来山阿。
数穗至八九，纷然一何多。
图状况传玩，志牒争编摩。
使君政举成，为祥理则那。
促归不待满，合上金銮坡。
嘉禾阙补亡，精笔非君何。
提刑都讲颁赐题古楠寺佳篇伏读玩味词旨豪肆感叹战汗不揆浅拙仰次严韵
杨庭杰（宋代）

城南古寺旧林泉，使驭观游绝顶巅。幸缀华轩到清境，深惭凡骨逐真仙。

不愁落日归鞍促，更许新诗翠石镌。犹有题名千载后，与他巴水字相连。
和惜香红二首
廖行之（宋代）

韬藏馥郁保天真，珍重芳姿肯殢人。
莫道清高便无韵，春来谁是解全身。
贺广东黄漕生辰六绝
曾丰（宋代）

诏会蟾宫籍里人，召还仙阙作仙宾。
王宫专席谈先圣，朝路分班谒上真。
从范使君求酒
毛滂（宋代）

方寸陶陶事不根，但知力饮送朝昏。
无田种秫空为吏，有麴成朝即闭门。
避暑此间真有意，悲秋今日得无言。
孔公坐上多余沥，易满农家老瓦盆。
神马歌次韵陈元之
杨载（元代）

神马来自昆崙西，有足未始行沙泥。朝趋欲出飞鸟上，夕逝直与奔星齐。

绿鬉半散插双耳，赤汗交流攒四蹄。风神秀猛陕天地，岂顾燕蔡并渠黎。

时时牵浴临清溪，对人誇杀黄须奚。玉沙之禾中刍秣，不啮堤头枯草稊。

与君侧耳听长嘶，凡马不闻生駃騠。
台湾纪巡诗 其二十三
夏之芳（清代）

成帷成幕逐飞尘，纨裤多缠舆隶身。惯习淫奢无善俗，少年思怕老来贫。
送僧之天台
释法具（宋代）

意在天台住过春，雪崖流水断桥分。今因送子入青嶂，老梦荒荒落冷云。
句 其二
释道潜（宋代）

浩瀚霜风刮天地，温泉火井无生意。
送孙元京还讲舍
方回（元代）

袖有铦锋日夜磨，刻雕宇宙奈君何。俗谈世念神山隔，人品诗评白眼多。

大似石宫元子咏，更能铜斗孟生歌。暮年我亦词华落，欲卜溪邻买钓蓑。
偈二首 其二
释可封（宋代）

衲僧家，端的别，脊梁铸就浑刚铁。有饭逢饥即便餐，有话逢人即便说。

阿呵呵，如何说，今朝又是新阳节。
再作
刘摰（宋代）

何事劳心四愁望，侧身泰山日东向。君子九夷犹可居，已谋筑室金溪上。

距江蓝舆才两舍，绕郭屏风列千嶂。门中翰墨傅风流，自为师友相赓唱。

曹氏声名父子间，谢家文章弟兄行。古人至乐盖在斯，得意未肯博公相。

顿挫万象归毫端，雕刻丹青尽名状。古风严重周庙鼎，小律软美楚人酿。

居人恻恻盈锦囊，游子篇篇出惊浪。苦心颇恨语不工，故实仍嗟老多忘。

惫休矍铄空据鞍，锐勇终输少年将。主盟定霸益勉旃，少陵勋名何可量。
海棠盛开
尤袤（宋代）

两株芳蕊傍池阴，一笑嫣然抵万金。
炎齐照林光灼灼，彤霞射水影沉沉。
晓妆无力燕支重，春醉方酣酒晕深。
定自格高难着句，不应工部总无心。
收京
杜甫（唐代）

复道收京邑，兼闻杀犬戎。衣冠却扈从，车驾已还宫。

克复成如此，安危在数公。莫令回首地，恸哭起悲风。
嘲林洪
佚名（宋代）

和靖当年不娶妻，只留一鹤一童儿。
可山认作孤山种，正是瓜皮搭李皮。
黄鹤洞中仙 景金本注云，三首本名卜算子
丘处机（宋代）

都要奔波走。谁肯坚心守。南北东西总一般，此外无佗有。踏尽东鞋迷，不出庵门透。水到渠成本自然，行满功成就。
闰月九日拟邀秫庄清友
胡奎（元代）

今年九日两登高，小雨生寒著苧袍。拟约故人将进酒，空怀吏部左持螯。

治安有策长沙贾，投老无钱处士陶。万顷沧波鸥在渚，九天清露鹤鸣皋。

安排节物饶佳况，断送生涯藉浊醪。心悦故交真有托，足闻空谷可能逃。

多才岂愧凌云赋，清论须焚继晷膏。朝日团团行苜蓿，秋花采采胜绯桃。

盘餐未必兼熊掌，文采于今见凤毛。奇绝千年金莫铸，歌长一曲茧频缫。

鹧鸪香暖炉堪爇，鹦鹉杯深手共操。漫道太行多覆辙，从教沧海足惊涛。

萧萧短发惭乌帽，秩秩初筵叙燕毛。学圃一经甘寂寂，词源三峡任滔滔。

可容行李催归棹，须看真珠压小槽。古往今来同酩酊，风流端合属吾曹。
民牛多疫死
杨亿（宋代）

南海逸风如失性，东吴喘月不逢医。一元祀典古所重，九谷民逢命在斯。

真相柅车宁致问，族庖更刃亦焉施。炎神厉鬼争为虐，渡虎消蝗复是谁。
满江红
杨炎正（宋代）

春入台门，又见梁、柳丝新绿。对此景、一年为寿，一番添福。莫怪凤池颁诏晚，要教淮水恩波足。听边民、千岁颂声中，重重祝。

堂萱茂，庭芝馥。歌倚扇，杯持玉。共劝君一醉，满斟＿醁。今夜东风吹酒醒，明朝万里骑黄鹄。向九霞、光裹望宸辉，看除目。
颂古六十二首 其三
释清远（宋代）

百万人天望举扬，拈花微笑大乖张。几多业识茫茫者，问著劳生沸似汤。
句
赵企（宋代）

青灯影冷棋三战，红火炉温酒一杯。
湘阴道中
王炎（宋代）

道出昌江险，翩翩马足轻。
流萍嗟远宦，行李偶南征。
地带长沙湿，川通湘水清。
凄凉怀屈贾，天阔莫云平。
梅香慢
佚名（宋代）

高阁寒轻，映万朵芳梅，乱堆香雪。未待江南，早冠成花，先占一阳佳节。翦彩凝酥，无处学、天然奇绝。便寿阳妆，工夫费尽，艳姿终别。风里弄轻盈，掩珠英明莹，待腊飘烈。莫放芳菲歇。剩永宵欢赏，酒酣吟折。倒玉何妨，且听取、樽前新阕。怕笛声长，行云散尽，谩悲风月。
次韵吴僧魁一山十绝
方回（元代）

筠溪四十三岁殀，师弟与兄传夜衣。
国手棋高更有着，百年政恐疾于飞。
又代贺皇太子生日诗二首
李刘（宋代）

粲粲祥烟绕虎闱，欢声催捧未央卮。
干戈东序承平日，衮冕南郊负见时。
行中鸾和真合礼，宴陪鱼藻旧闻诗。
宫僚惭愧非周召，三善惟当效祝规。
池鹤八绝句。鹤答鸡
白居易（唐代）

尔争伉俪泥中斗，吾整羽仪松上栖。

不可遣他天下眼，却轻野鹤重家鸡。
被召作
王安石（宋代）

荣禄嗟何及，明恩愧未酬。
欲寻西掖路，更上北山头。
伯中弟生朝赋酴醿
楼钥（宋代）

春日足风雨，不知艳阳天。
桃李俱成尘，懒上西湖船。
春余忽微和，酴醿发清妍。
池塘芳草梦，况复向阿连。
中庭月方午，密林澹清烟。
蒙蒙青罗帔，粲粲白玉钿。
幽欢久不讲，群从俱讙然。
银烛烦高烧，妃子浴温泉。
花以酒为名，我以杯相传。
烂醉不复辞，此会期年年。
啜建溪新茗李文授有二绝句次韵
曾几（宋代）

壑源今日为君倾，可当杯盘泻浊清。
未到舌根先一笑，风炉石鼎雨来声。
春
张耒（宋代）

磔牛门外色初分，共喜钗头彩胜新。
花萼怯寒犹积雪，鸟声催报已知春。
念奴娇 其十三 二和
刘克庄（宋代）

并游英俊，从头数、富贵消磨谁纪。道眼看来，叹人生如寄，家如旅邸。

教婢羹藜，课奴种韭，聊诳残牙齿。草堂绵蕝，百年栖托于此。

岁晚笔秃无花，探怀中残锦，剪裁馀几。腰脚顽麻，赐他灵寿杖，也难扶起。

离绝交游，变更名姓，日暮空山里。老儋复出，不知谁氏之子。
归去来集字十首
苏轼（宋代）

役役倦人事，来归车载奔。
征夫问前路，稚子候衡门。
入息亦诗策，出游常酒樽。
交亲书已绝，云壑自相存。
中秋夕以月色静中见泉声幽处闻为韵分韵得见字
释德洪（宋代）

夜清成水宿，月出波滟滟。那知是中秋，老眼欲凄眩。

此生天地间，飘泊如蓬转。朅来泊湘濒，此月凡七见。

冰轮上天衢，万里不知远。夜深度明河，轮侧明河浅。

西楼欲吹笛，馀声落哀怨。魂清到月胁，寒露纷满面。

林光泼流泉，天大微云卷。阿崇具纸笔，橘亦磨破砚。

诗成月华清，幼妇与黄绢。
题倪云林画
俞贞木（元代）

栖神山下玄元馆，华表巍然鹤未归。
寂寂小亭人不见，夕阳云影共依依。
靖康丙午冬道江南宿龟峰寺建炎庚戌秋北归再过行遽不果到长老智光见访成三绝句以遗之 其二
李纲（宋代）

去国翻成汗漫游，迢迢云海六鳌愁。归来又踏江南土，都在当年拄杖头。
题顺宁壁
王遂（宋代）

膝下当年忆教忠，此身卜与弃捐同。
睿思夜半忧民切，羞见东窗日半红。
胡腾儿
李端（唐代）

胡腾身是凉州儿，肌肤如玉鼻如锥。
桐布轻衫前后卷，葡萄长带一边垂。
帐前跪作本音语，拾襟搅袖为君舞。
安西旧牧收泪看，洛下词人抄曲与。
扬眉动目踏花毡，红汗交流珠帽偏。
醉却东倾又西倒，双靴柔弱满灯前。
环行急蹴皆应节，反手叉腰如却月。
丝桐忽奏一曲终，呜呜画角城头发。
胡腾儿，胡腾儿，家乡路断知不知？
颂一百则
释重顯（宋代）

镇州出大萝蔔，天下衲僧取则。
只知自古自今，争辨鹄白乌黑。
贼贼，衲僧鼻孔曾拈得。
阆州
汪元量（宋代）

阆州城南海棠溪，客子不可无新诗。
正嫌风搅浪花碎，更被雨新云叶垂。
野鸥出没底心性，山禽飞舞犹威仪。
江南或问阆州景，锦屏山水天下奇。
阮郎归·柳阴庭院占风光
曾觌（宋代）

柳阴庭院占风光，呢喃清昼长。碧波新涨小池塘，双双蹴水忙。
萍散漫，絮飘飏，轻盈体态狂。为怜流去落红香，衔将归画梁。
内景堂送吕大还彭城同檀玉铉杜生之
万寿祺（明代）

橡楠缘冬气，郁郁储群烟。远风振天羽，征雁皆南还。

一岸隔遥水，入路临溪田。朝发甘罗城，夕驻清河湾。

偃息秣良马，束书悬双鞍。爱此严霜辰，高帽发连卷。

轮蹄动不息，佳兴引胜缘。绮思托幽素，怀彼《行路》篇。

淮河日已远，黄河何溅溅。握手石梁侧，纵目当遐天。

丈夫安可悲，敬业尚慎旃。子归拜堂下，堂上方盛年。
九日吴山宴集值雨次韵
序灯（清代）

吟怀未许老重阳，霜雪无端入鬓长。
几度白衣虚令节，致疑黄菊是孤芳。
野心一片湖云外，灏气三秋海日旁。
山阁若逢阎伯屿，方君诗思敌王郎。
题蒋亿极目楼
洪迈（宋代）

楼下高低万井烟，楼头极目思悠然。
山围风景无余地，户接星河不尽天。
闽岭百重通北路，楚江千里系东船。
客星先自留连在，惭愧郎官叶县贤。
忆旧游
许必胜（宋代）

欢游成逝波，盛华落残照。
每忆清池游，幽魂夜相吊。
君携手手时，云林正清妙。
天空露光动，襟衫见高调。
及来愁病侵，瘦骨冰棱峭。
君如镜中花，独向春光笑。
荒村酒味薄，沉忧何时疗。
日色不入梦，高星冻青耀。
空枝吟霜风，永夜兴悲啸。
嵯峨金张第，忽成野田烧。
安得明月中，长见君年少。
孤桐饱秋风，响作霜天鸿。
手翻九嶷色，下堕潇湘中。
谁言一寸路，不成西与东。
谁言少年时，不成衰老翁。
欲使胶漆意，通君山水衷。
尝恐金石奏，复为郑卫工。
所悲百年内，徒然羡华嵩。
华嵩有终极，愁泪终难穷。
愁泪一入地，春风无碧丛。
酹江月
徐鹿卿（宋代）

民无札瘥，岁无荒饥。冬既寒而雪，春方交而雨。邦民德之，乃因民所欲而尊其知。正月之望，张灯公廨，以旁施于亭也，令民游观无禁。前乎此也，阴云XXXX暧，连日不开。膏火既举，霾云扫青，万象轩豁。城之中边，士女阗咽，以游以嬉，以歌以舞。穹壤之间，同一和气，官民之际，同一至乐，穆乎休哉。属吏徐鹿卿偶得周旋其间，思有以写父老之所欲言而不能言者以为公寿。顾其词语浅薄，不足发越，乃杂取东坡先生上元诸诗隐括成《酹江月》一阕，与邦民共歌之

雪销平野，正云开天宇，灯辉花市。明灭吐吞无尽藏，巧斗飞桥激水。铁马乡冰，牙旗穿夜，箫鼓声歌沸。丰年欢笑，酿成千里和气。

相欢交□游嬉，卖薪买酒，歌舞升平里。记得前年随玉辇，吹下天香扑鼻。璧月腾辉，仙球稳缒，归有传柑遗。来年此夜，通明仍许归侍。
与三山相士林子和三绝
王炎（宋代）

鱼虾琐细不堪求，水涩溪寒欲断流。
若叩侯门逢短李，钓鳌便可月为钩。
竹间亭作
刘攽（宋代）

溪东杂花乱如谷，溪西老树交篁竹。横槎波水才一苇，缭径出篁凡几曲。

半旬霖雨泉脉动，四岸春风柳芽绿。眼前景物向人好，心事幽忧伤局促。
清平乐
李从周（宋代）

东风无用。吹得愁眉重。有意迎春无意送。门外湿云如梦。

韶光九十慳慳。俊游回首关山。燕子可怜人去，海棠不分春寒。
武陵春（元若虚总管席上）
仲并（宋代）

门巷乌衣应好在，风韵尚依然。知是蓬瀛第几仙。秀色粲当筵。

索句濡毫云閤里，清坐袅炉烟。谁赋回文第二篇。除是见娟娟。
韶州送窦司直北归
许浑（唐代）

江曲山如画，贪程亦驻舟。果随岩狖落，槎带水禽流。

客散他乡夜，人归故国秋。樽前挂帆去，风雨下西楼。
赋得鹫峰寺前残柳答吴非熊林茂之留别之作
冒愈昌（明代）

执手城隅对黯然，西风残柳鹫峰前。
曾笼红版桥头月，尚带清溪渡口烟。
望去藏乌非往日，愁来系马复何年。
因君欲折难为折，忍和新诗向别筵。
三台怀古 其二
杜瑛（元代）

白鸟飞边望眼宽，兴来一吸酒杯乾。土花渍雨铁梁涩，蔓草接秋冰井寒。

树拂晓风摇北土，水涵落日蹴西山。书生岂识兴亡事，片瓦摩挲认建安。
赋得揽察草木犹未得示诸子五首 其二
谢元汴（明代）

吠怪诽疑怀亦佳，芳萧茅蕙岂争差。可怜磊磊称男子，有愧妇人古女娲。

若使吹齑犹正则，纵然颂橘亦乖崖。蛟龙不以文章隐，长向湘灵舞水涯。
书杨藩宗郡侯事
林光（明代）

走卒儿童口是碑，六书吾岂厌烦辞。翻疑槜李多豪杰，尚欠杨公血食祠。
内阁春帖子
夏竦（宋代）

椒花献岁良时启，彩燕迎春淑气来。
仰奉帝慈方秀出，吹箫看筑凤凰台。
挽端州黄大用大用喜读书有志行数过予讲讨虽
胡寅（宋代）

锯屑霏谈涉往今，濡毫洒纸掞词林。
听歌鹿野三章后，帐下龙门九曲深。
十口西畴贫萦莫，一官南选晚侵寻。
早知大易无思虑，应悔生前未洗心。
送刘司直出宰
徐铉（宋代）

之子有雄文，风标秀不群。低飞从墨绶，逸志在青云。

柳色临流动，春光到县分。贤人多静理，未爽醉醺醺。
吴山怀古（四首选一）
沈德潜（清代）

夫差曾报阖闾仇，宋室南迁事竟休。
和议有人增岁币，偏安无诏复神州。
中朝已洒苌弘血，塞北空闻杜宇愁。
莫上凤凰山顶望，冬青谁认旧陵邱？
阳台梦
解昉（宋代）

仙姿本寓。十二峰前住。千里行云行雨。偶因鹤驭过巫阳。邂逅他、楚襄王。

无端宋玉夸才赋。诬诞人心素。至今狂客到阳台。也有痴心，望妾入、梦中来。
上兜率寺
杜甫（唐代）

兜率知名寺，真如会法堂。江山有巴蜀，栋宇自齐梁。

庾信哀虽久，何颙好不忘。白牛车远近，且欲上慈航。
孟子·浩然
陈普（宋代）

至刚至大莫能言，宇宙天人总一般。
须是意诚心正日，本来体段始堪观。
上枢密生辰 其三
仲并（宋代）

儿童犹解仰芬芳，合缀韩门弟子行。久矣飘蓬疏望履，幸哉拥彗即升堂。

夔龙会合时千载，鸥鹭留连天一方。遥愿衮衣仍鹤发，年年今日侍君王。
岁晏思归五首 其一
宋庠（宋代）

岁晏坐伊川，孤襟日惘然。无功堪载策，有路即妨贤。

宠辱丹心寸，年光素发边。含毫虽踯躅，自欲赋归田。
中秋无月
李昴英（宋代）

已孤前度一中秋，满望今宵月下游。
药杵放闲灵兔懒，镜奁掩下素娥愁。
知谁有术擎梯取，枉费当年弄斧修。
天靳清明每如此，樽前休恨翳云浮。
灵岩道中二首
陈造（宋代）

过尽南山过北山，幽花好鸟翠霏间。
满前风物牵诗兴，可是平生马上闲。
庚子元夕次韵二首 其一
黄淮（明代）

暖翠香风蔼玉京，鳌峰高与五云平。九重鸾驭从天下，万朵金莲彻夜明。

龙德当阳开泰运，恩波如海洽群生。祥光一道星垣里，照见黄河彻底清。
宋宗鲁七咏 其六 蓬户书声
张宁（明代）

幽人读书处，茆屋住林坡。灯影留残月，书声隐薜萝。

风尘谈铗语，烟雨饭牛歌。今日青云路，飞腾事若何。
次韵九弟五绝句 其五
李彭（宋代）

橘花漠漠玉花深，屡起微霜落瓜心。喜有青黄著篱落，千头未羡满寒林。
偶然作 其二
魏礼（清代）

独立发万端，南望何亭亭。山鸟时来归，载飞还载鸣。

日暮倚秋风，慷慨不能平。天宇一寥阔，万里凌孤鹰。
每日文渊阁閒思李翰林不知迁太学谁共坐论心
杨士奇（明代）

欲赠岁寒意，托之淇上竿。亭亭君子节，长似玉堂看。
春日出郊登五龙台过鄢家庄看花六首 其二
欧大任（明代）

淮河西下绕城斜，马上相逢问酒家。郢客何来歌白雪，千门春色尽杨花。
湖上念金心斋
陆奎勋（清代）

钿车轣辘碾芳尘，湖上重游隔几旬。柳絮忽粘空外雨，梨云不断梦中春。

渚藏冶绿浑迷路，佩结幽香别赠人。宁料湘潭憔悴客，仍逢媭女詈申申。
外舅嫁遣二侍儿有诗次韵
许及之（宋代）

诗翁学力有长城，笑语丛中漫鼓行。出水芙蓉宁受污，铅华洗尽见真情。
云间余清亭
李森先（清代）

徙倚官衙月正明，尚余寒柝在高城。空庭积水松阴乱，小阁张镫夜气清。

剩有黄花随地满，那堪白发向秋生。故乡海味何曾减，残笑鲈鱼浪得名。
颂古二十七首
释云贲（宋代）

以何为体呵呵笑，推倒当头陷虎机。
鸟带香从花里出，龙含雨向洞中归。
饮李氏村同程伯书使君乘月踏雪联舆而还
李舜臣（明代）

路出金波外，车驱素雪间。清光两相映，乘兴偶俱还。

野入银为坞，星涵玉作山。褰帷三十里，独喜净尘颜。
池上絮
韩愈（唐代）

池上无风有落晖，杨花晴后自飞飞。
为将纤质凌清镜，湿却无穷不得归。
燕郊道中雨后作
如松（清代）

入秋气已清，马上事东行。蔓草垂墙湿，归云截树平。

雨停沙溜浅，风定野蝉鸣。欸乃声声慢，渔舟个个轻。
双调·蟾宫曲
庾吉甫（元代）

环滁秀列诸峰。山有名泉，泻出其中，泉上危亭，僧仙好事，缔构其功。四景朝暮不同，宴酣之乐无穷，酒饮千锺。能醉能文，太守欧翁。

滕王高阁江干。佩玉鸣鸾，歌舞瓓珊。画栋朱帘，朝云暮雨，南浦西山。物换星移几番？阁中帝子应笑，独倚危栏。槛外长江，东注无还。
宫词 其二十八
赵佶（宋代）

相府元勋次第雄，构成高阁倚层空。落成颁燕延台辅，维有珠玑落座中。
黄宪使水亭新成诸公小集因泛舟游诸洞
游朴（明代）

水亭宛转水中央，石色波光竞入觞。只讶蜃楼浮日紫，又疑鳌海驾山苍。

清波暮起鱼龙舞，碧汉春看燕雀翔。相对嗒然迷出处，不知身已在慈航。
故王氏令人挽诗二首 其一
杨万里（宋代）

贝叶参祇树，蓍簪当副笄。来嫔舍人样，如古大夫妻。

鸾诰金花湿，芝庭玉树齐。药成奔月去，寂寞海山西。
好事近
郑獬（宋代）

把酒对红梅，花小未经风力。何计不教零落，为青春留得。
故人莫问在天涯，尊前苦相忆。好把素香收取，寄江南消息。
赏花送客游江南
刘绘（南北朝）

喧笑攀花会，悲歌怅别期。
明年赏花处，只恐动春思。
过新开湖呈无言兄御史
刘一止（宋代）

整整斜斜村舍居，十十五五沙中凫。潜鱼钓影水深浅，高柳着行烟有无。

天阔云低过平楚，已觉淮音近吴语。淮南米贱好留侬，正恐不归心更苦。
粹中自郴江莹中与南归时余在龙山容泯斋为诵唐诗入郭随缘住思山破夏归之句为韵十首 其十
释德洪（宋代）

千峰夕阳外，空翠摇烟霏。终古无求处，相看一笑归。
落叶
孔绍安（隋代）

早秋惊落叶，飘零似客心。
翻飞未肯下，犹言惜故林。
晓雨
陆游（宋代）

平明小雨压香尘，遶舍扶疏绿渐匀。
睡过花时慵著句，老来春事不关身。
丁巳三月送周宰行
李吕（宋代）

中郎宜有后，余庆在孙枝，
学术堪时用，公卿半已知。
五行人鲜俪，四字格尤奇。
自此官清要，毋忘老布衣。
蒲州刺史中山公许乞酒一车未送诗
庾信（南北朝）

细柳望蒲台。
长河始一回。
秋桑几过落。
春蚁未曾开。
萤角非难驭。
搥轮稍可催。
只言千日饮。
旧逐中山来。
句
成锐（宋代）

凭高看渐远，更上最高楼。
志新诵近诗次韵二首 其一
孙觌（宋代）

客舍秋风我欲愁，世途如漆莽悠悠。半生小利营锥末，此日危悠上剑头。

万里穷乡怜我老，一廛小隐待君谋。惘然貌赤空相对，扇面令人手不休。
江头春日
真山民（宋代）

风煖旗亭煮酒香，醉醒始悟是他乡。驾言行迈路千里，岂不怀归天一方。

春事渐消莺语老，离愁偏胜柳丝长。无聊莫向城南宿，淡月梨花正断肠。
书邵子尧夫游伊洛四首 其三
朱熹（宋代）

秋日□秋禾黍边，农家富贵自丰年。一箪鸡黍一瓢饮，谁羡王侯食万钱。
尚书尤公挽词
楼钥（宋代）

旧学方登用，公来领从臣。
末光依日月，听履上星辰。
共政将图旧，腾章屡乞身。
甘盘终罔显，雨露未霑新。
九日同张西园登拨云峰
董榕（清代）

好是登高节，来穿雾窟行。云盘千磴仄，秋逼两峰清。

有寺藏莲萼，何人采菊英。僧雏能解事，历数上方名。
题刘炳先兄弟怡斋
赵蕃（宋代）

晦庵贻我书满纸，为说君家好兄弟。
人言是公轻许可，我谓亲仁乃渠事。
客游偶尔过君庐，中有诚斋膀怡字。
斯人许可盖不轻，何事斋名契于季。
嗟余夙昔两公游，与君常恨风马牛。
何知一见辱倾盖，四海兄弟宁待求。
有弟有弟江南州，尺书断绝安与不。
因君使我增离忧，一夜梦逐沧波鸥。
临水
裴夷直（唐代）

一见心原断百忧，益知身世两悠悠。

江亭独倚阑干处，人亦无言水自流。
夏日
冯银（明代）

坐对北窗凉，晴空日正长。柳深莺语滑，花落燕坭香。
题刘氏易安亭
郑潜（明代）

凤凰鸣高岗，朝阳丽平野。梧桐不生植，丹荔动盈把。

千章列嘉木，万绿荫华厦。远山当轩楹，清影落樽斝。

登高自舒啸，闭户绝车马。误疑天台路，岂比东林社。

容膝易为安，劳生彼何暇。希年乐期颐，短歌咏风雅。

汨汨势利徒，此意识者寡。我亦山野人，相逢在林下。

可怜归无庐，何地种松槚。安得结白云，愿同巢居者。
新辟小园
陆游（宋代）

东轩嫩日上疏棂，吹尽浮云作意晴。
林暖墙头双鹊语，水清池面小鱼行。
畦添药品谁能别？架引藤阴忽已成。
倚杖怡然便终日，老夫那复不平鸣。
过桐江三绝 其一
胡仲弓（宋代）

解缆移舟浙水滨，晚潮初落岸痕新。酒酣卧唱江南曲，月在篷窗冷照人。
奉和过梁王宅即目应制
武三思（唐代）

岩居多水石，野宅满风烟。本谓开三径，俄欣降九天。

穿林移步辇，拂岸转行旃。凤竹初垂箨，龟河未吐莲。

愿持山作寿，恒用劫为年。
忆秦娥 其二
朱熹（宋代）

梅花发，寒梢挂著瑶台月。瑶台月，和羹心事，履霜时节。

野桥流月声呜咽，行人立马空愁绝。空愁绝，为谁凝伫，为谁攀折。
书何氏宅壁
王安石（宋代）

有兴提鱼就公煮，此言虽在已三年。
皖灊终负幽人约，空对湖山坐惘然？
蝶恋花 对月词
叶璧华（清代）

纤云卷尽银河阔。闲倚阑干，静对婵月。瘦却三分梅品格。

二分都已消残雪。踏遍琼瑶天咫尺。为问红楼，碧汉何宫阙。

桂蕊秋高谁共折。一枝先向嫦娥乞。
山间大风雨昼夜不止闻松声撼床戏成拙语谩录呈葺芷参溪
郑清之（宋代）

颠风横雨穷山秋，樵青弛檐车停辀。松声撼空吼万牛，轰豗势欲倾不周。

晨鸡扼吭喑且愁，百鸟何敢相喧啾。恍疑赵壁环诸侯，呼声动地锵弓矛。

又疑变化鹍鹏俦，垂天鼓翼南溟陬。或者挽翻河汉流，电飞霆击龙蛟虬。

不然火烈陆浑丘，天跳地踔啼熊猴。狂吞很吐山裂鸠，大音奔腾怒相投。

梦中惊回仙枕游，分明夜宿浙江头。三更潮水掀柁楼，苍茫起坐拥黄紬。

触屏唤作钱塘舟，此身端坐岩之幽。如何两耳不自由，乃与喧寂为湛浮。

影蛇石虎以妄求，世间万事浪喜忧。大学能定心逸休，疾雷破柱方夷犹。

直须养浩师孟邹，风止韵作商声讴。
送李大贬南阳
李颀（唐代）

鸿声断续暮天远，柳影萧疏秋日寒。
回棹
杜甫（唐代）

宿昔试安命，自私犹畏天。劳生系一物，为客费多年。

衡岳江湖系，蒸池疫疠偏。散才婴薄俗，有迹负前贤。

巾拂那关眼，瓶罍易满船。火云滋垢腻，冻雨裛沉绵。

强饭莼添滑，端居茗续煎。清思汉水上，凉忆岘山巅。

顺浪翻堪倚，回帆又省牵。吾家碑不昧，王氏井依然。

几杖将衰齿，茅茨寄短椽。灌园曾取适，游寺可终焉。

遂性同渔父，成名异鲁连。篙师烦尔送，朱夏及寒泉。
田舍即事十首
刘克庄（宋代）

闽土资生少，农家作苦多。
尚能盖牛屋，未肯入鸡窠。
社里戴花舞，原头拾穗歌。
设令生汉代，堪冠力田科。
木兰花（汝阴湖上同东坡用六一韵）
陈师道（宋代）

湖平木落摇空阔。叶底流泉鸣复咽，酒边清漏往时同，花里朱复纤手抹。

风光过手春冰滑。十事违人常七八。不将白发并黄花，拟下清流揽明月。
粉蝶儿 残春
蒋捷（宋代）

啼鴂声中，春光化成春梦。问东君、仗谁诗送。燕怜晴，莺爱暖，一君芳哄。

奈匆匆、催他柳绵狂纵。轻罗扇小，桐花又飞么凤。

记寒吟、沁梅霜冻。古今□，人易老，莫闲双鞚。尚堪游、荼粉云香洞。
重九日复偕诸子登惠山再叠前韵
薛锦堂（清代）

随行齿已压同班，选胜林泉石径环。扶杖曲腰难戏马，迎风破径怕登山。

袒肩罗汉原无我，证果菩提尚有闲。咫尺蓬壶游不尽，说经何必度函关。
岩首座母死归自灵隐以此唁之
释居简（宋代）

望断灵山消息绝，不复倚门吹白发。或从西向问归程，腊月莲花随步发。

灵山上首翻途辙，临丧不哀非旷达。回首一会俨然在，将此深心奉尘刹。
夏日承何梁欧七君子过集得烟字
李英（清代）

翠竹苍松旧有缘，寻芳载酒一陶然。龙津流水通三径，仙洞幽期驻七贤。

市隐怜余裁薜荔，海门极目靖烽烟。相逢总是忘机侣，欲唱菱歌上钓船。
戏题所见
张纲（宋代）

破睡轻风透碧纱，宝钗聊插任攲斜。欲寻女伴嬉游去，试问鞦韆有几家。
万春院 其一
释怀琏（宋代）

晚凭又阁望西东，细雨微烟澹碧空。造物使谁匀画手，山川平远有无中。
贺朱乔年生日
邓肃（宋代）

三春一半入群芳，朱朱白白竞天香。
人间无处著此景，付与长天作肺肠。
长天乘风下天宇，明窗万卷饱今古。
笔端著处皆春容，文墨林中三角虎。
只今声价高云烟，要辙故应岁九迁。
便当折槛追家世，与国同休亿万年。
送梵才上人归天台
孔淘（宋代）

飞锡来穷岫，驰声满上京。衣从麟德赐，诗入集仙评。

虎老文弥炳，松孤格愈清。投人夜光宝，按剑但频惊。
偈颂三十四首 其三十一
释如净（宋代）

活刬群牛脑后毛，风吹日炙转腥臊。不堪狼藉薰天地，罪恶重将业火烧。

切忌死灰寻舍利，臭烟蓬㶿燄头高。
新安
唐仲冕（清代）

秦坑赵长平，楚坑秦新安。祸莫大于杀已降，秦赵之坑若循环。

白起项羽皆齿剑，沛公长者先入关。当时人力不相抗，二十万人同日葬。

地下应笑诸儒生，议礼不决如降兵。
江西秋日送客游洞霄
李龏（金朝）

一叶梧桐落半庭，暮猿千曲玉峰青。不知白发谁医得，仙侣无何访蔡经。
夔路十贤 唐质肃公
王十朋（宋代）

子方筮仕初，牛刀割鱼复。一朝峨廌冠，风采百僚肃。
饶守陈粹中有诗见留次韵为谢
王之望（宋代）

相逢一笑又相离，肠断登临送别时。
久占都亭惭重客，秋风回首片帆迟。
送游尧臣归闽六首
王炎（宋代）

荆璞天下珍，价重金百镒。
谁能玉其德，有亦未易识。
陆沈黄绶间，心不计喧寂。
挽之置通津，谁借一臂力。
穷山抱白虹，缇袭贵燕石。
十六夜孤山看月歌四首
王稚登（明代）

扬州西望隔沧波，花下楼台月下歌。
好借清光骑鹤去，买将红袖斗嫦娥。
游白牛岩用前游韵 其一
丘逢甲（清代）

云气溟蒙大海南，看山人再访禅庵。泉声冷尽高僧锡，满地花香雨一龛。
次韵子云春日杂兴五首
韩元吉（宋代）

马上还逢江上春，冷烟和雨作红尘。
不堪柳絮催行客，也有桃花似故人。
和之美舟行杂诗八首·鱼鹰
司马光（宋代）

翩然下林表，不惮风湍恶。
得隽辄高飞，为君羞击搏。
翠微之西有山之小者其拱秀若屏障然有沣水出于其间固可爱玩且有寺曰丰德亦可憩也因成一绝
朱诚泳（明代）

沣水桥西小径通，好山如画倚晴空。禅关欲扣知何处，隐隐钟声紫翠中。
彩烟山
谢逸（宋代）

吾闻沃洲天高间，又有彩烟之高山。山上之冈三十里，平视天高浮青鬟。

其中隐者吾所羡，身世长与浮云閒。种朮可疗九州疾，种稻自给千家餐。

橘柑枣栗与桑柘，种者不少资者繁。
七月四日昼梦云庵和尚教诲久之而觉作此示超然
释德洪（宋代）

夏窗午睡谁呼觉，院静惟闻绕砌泉。梦里绪言犹可记，壁间遗像尚依然。

衬珠定使拳披见，坐榻当令膝处穿。塔在层峰衰眼力，何时同汝扫颓塼。
夜郎歌送贾谏议德修奉使黔中临问属夷酋长
于慎行（明代）

燕城客舍经春草，落花如雪閒不扫。故人忽作夜郎行，离心沟水长安道。

与君追逐竞高踪，翩翩矫若双飞龙。春风共载承明笔，晓月同趋长乐钟。

嗟君风度何磊磊，夙昔大名满东海。千言倚马疾如飞，赋成四座腾光彩。

一列金闺法从班，朝朝鸣玉侍天颜。牵裾折槛偶然事，谏草琅琅动九关。

夜郎越巂天南土，万里夷荒开幕府。倚剑秋回七泽云，挂帆夜渡三湘雨。

天书远向百蛮开，辫发番君夹道来。啸咤风雷震山岳，白日罔两何有哉。

金杯红烛月鸣杵，酌酒与君对君语。区区离合安足陈，怀抱平生吾与汝。

春晴日观转愁予，十二河山锦不如。莫诧故林偏得到，吾将走马深嵓居。
明教院
方惟深（宋代）

宝刹临苍峡，门迎万里船。
湍声沉鸟语，岸沫拥蛟涎。
朝供收崖粟，宵瓶煮石泉。
平生林壑趣，向此合留连。
雪後
陈师道（宋代）

送往开新雪又晴，故留腊白待春青。
稍回杉色伸梅怨，并得朝看与夜听。
已觉庭泥生鸟迹，遽修田事带朝星。
暮年功力归持律，不是骚人故独醒。
拟庾子山咏画屏风诗 其四
张鹤龄（清代）

步廊周扣砌，虚阁折璇源。水出珊瑚气，山开云母门。

选骑长杨苑，飞觞金谷园。芳华未衰晚，留醉枕云根。
南郊庆成口号二十首 其三
周密（宋代）

上界钩陈护属车，绣衣卤簿列旌旟。驾头已近鸣鞭急，一路迎銮奏起居。
又除夕绝句
杨万里（宋代）

紫陌相逢谁不客，青灯作伴未为孤。
何须家里作时节，只问旗亭有酒无。
送行军张司马罢使回
刘长卿（唐代）

时危身赴敌，事往任浮沈。末路三江去，当时百战心。

春风吴苑绿，古木剡山深。千里沧波上，孤舟不可寻。
次韵和王岩夫见寄
沈遘（宋代）

前日移舟就近村，送君西望大梁门。九重宫阙天光远，千里江湖水气昏。

壮士遨游应自适，少年离别枉伤魂。北州为政须当厉，即上青云款帝阍。
友梅吴编校寿宫之侧筑庵曰全归有诗十咏敬次
杨公远（宋代）

休论马鬣卧牛形，后拥前堆要有情。
自是主人心地好，老天分付不应轻。
日本琼林侍者请赞
释普度（宋代）

百丑千拙，无法可说。
一个拳头，硬如生铁。
放开则日耀扶桑，捏聚则乾坤黯黑。
冤家莫兴恶相从，正法眼藏瞎驴灭。
晚春即事
郑起（宋代）

轻寒时节牡丹开，叶底青青又风梅。
门外数枝杨柳薄，一春莺燕不曾来。
观涛阁为闽县邹县丞作
郑瑛（明代）

君家杰阁连云起，遥瞰沧溟拍天水。东吴佳气横九秋，震泽长风破千里。

有时飒沓来飞湍，潇潇五月生秋寒。故人早得瀛洲趣，凭高何翅淩霄翰。

望中澎湃浩无极，太虚迫合舂朝夕。银蟾席上采镜光，落景檐前挂丹碧。

知君对此欢未央，酒酣直欲窥扶桑。及兹作县三山下，便濯烦燠为清凉。

未誇枚乘观涛赋，更忆庄生望洋处。愧予亦有淮海心，为尔长歌发襟素。
泗州阻风七日投佛经祷斗山下
张耒（宋代）

山根受重渊，石脚插九地。
千年无支祈，闭穴守禹誓。
扁舟七日闲，浪作老龙戏。
舟师慎艰险，长跪请佛事。
晚山水如屋，晓山水如地。
清平一潭风，浪阵卷旗旆。
煌煌金仙语，鬼物所尊畏。
无心服毒猛，慧眼出幽秽。
人间慢圣贤，谆戒遭侮易。
谁肯一卷书，脱此千里滞。
由退谷至广泉道中
蔡珽（清代）

曲曲绿坡道，翛然策杖登。乱溪惟见石，半岭忽逢僧。

径转已无路，山开又一层。祇园钟鼓静，何处觅秋镫。
念奴娇
陈允平（宋代）

凝云冱晓，正花才积，荻絮初残。华表翩跹何处鹤，爱吟人在孤山。冻解苔铺，冰融沙甃，谁凭玉勾阑。茸衫毡帽，冷香吹上吟鞍。
将次柳际琼销，梅边粉瘦，添做十分寒。闲踏轻澌来荐菊，半潭新涨微澜。水北峰峦，城阴楼观，留向月中看。巘云深处，好风飞下晴湍。
贺皇太子九月四日生辰十首
杨万里（宋代）

二圣多能似仲尼，储皇家学自庭闱。
银钩已有淳熙脚，玉句仍傅德寿衣。
大观三年释奠六首
佚名（隋代）

俨然冠缨，崇然斋庭。
百王承祀，涓辰惟丁。
于牲于酹，其从予享。
兴圣为徒，其德不攀。
杂咏三首 其一
宋祁（宋代）

有客款我庐，念我衰暮齿。自言上真书，有药名不死。

黄金乃能上，白发安足治。谓我刀圭馀，已足度年纪。

驱还扶桑面，黄昏付蒙泛。主人诡谢客，吾生本尘滓。

少来诵诗书，不识怪神理。惊闻河汉言，浩然弗知涘。

今也病未能，异日从吾子。
洞庭干二首
李群玉（唐代）

借问蓬莱水，谁逢清浅年。伤心云梦泽，岁岁作桑田。

朱宫紫贝阙，一旦作沙洲。八月还平在，鱼虾不用愁。
有感二首
喻良能（宋代）

再有淮南乱，纷纷几战场。
血腥官道雨，骨映野田霜。
行阵青黄气，朝廷赤白囊。
何时洗兵甲，四海重耕桑。
送赵文友知府谒告省亲
杨万里（宋代）

邦人宁食三斗葱，莫逢向来虿尾公。
邦人宁卧文江路，莫放今侯霅川去。
今侯个是隆准孙，蚕排月肠斸柱根。
所至与民作阳春，帝遣来活庐陵人。
是时虿尾正摇毒，邦人生愁总鱼肉。
今侯下车荫未移，春台载民爷与儿。
鸠鸣雀乳一千里，鸱枭半声不到耳。
今侯冰蘖清到底，一粒不嚼庐陵米。
一芽只瀹青原水，玉皇知渠是廉吏。
如何尊公小愆和，何恙爢已应无他。
侯望白雪泪双落，弃印谒告皈侍药。
尊公喜皈即日安，一见彩服还加餐。
玉皇诏侯结丝屦，径上金门簉鵷鹭。
借令小缓作尚书，也合追趁赵工部。
敕赐长寿酒因口号以赠
权德舆（唐代）

恩沾长寿酒，归遗同心人。满酌共君醉，一杯千万春。
八月八日发潭州后得绝句四十首
赵蕃（宋代）

卢溪望望接宣风，景富犹能慰客穷。
已爱熙熙村舍好，更欣漠漠稻田丰。
虞美人
毛文锡（五代）

鸳鸯对浴银塘暖，水面蒲梢短。垂杨低拂麴尘波，

蛛丝结网露珠多，滴圆荷¤

遥思桃叶吴江碧，便是天河隔。锦鳞红鬣影沉沉，

相思空有梦相寻，意难任。

宝檀金缕鸳鸯枕，绶带盘宫锦。夕阳低映小窗明，

南园绿树语莺莺，梦难成¤

玉炉香暖频添炷，满地飘轻絮。珠帘不卷度沈烟，

庭前闲立画秋千，艳阳天。
元日次韵张先子野见和七夕寄莘老之作
苏轼（宋代）

得句牛女夕，转头参尾中。
青春先入睡，白发不遗穷。
酒社我为先，诗坛子有功。
缩头先夏鳖，（见《玉川子》。
）实腹鄙秋虫。
莫唱裙垂绿，无人脸断红。
旧交怀贺老，新进谢终童。
袍鹘双双瑞，腰犀一一通。
小蛮知在否，试问嗫嚅翁。
浣溪沙
韩淲（宋代）

春入疏弦调外声。雪云初霁带湖清。屏温香软绮窗深。

山倚虚窗情淡淡，水流清浅韵泠泠。断魂醒处梦难凭。
十绝句呈章茂深安抚
陈造（宋代）

三傍清淮酹酒杯，四年霜鬓犯风埃。
即今定被淮人笑，又见衰翁禄遫来。
和因格非见寄二首
王之道（宋代）

兀坐时看屋，閒居昼掩门。
吴吟聊遣兴，楚些欲招魂。
否泰宜周易，行藏付鲁论。
不须伤老大，眠食度朝昏。
献衷心
陆求可（清代）

叹沧洲行客，虚掷年华。飘泊处，似杨花。听墙头短笛，城上悲笳。

离前事，追记得，泪如麻。

湘水岸，玉人家。梦魂也畏道涂赊。问何时纨扇，远饷秦嘉。

眉欲锁，肠欲结，向谁嗟。
懒牛
释慧开（宋代）

不经南陌兴西阡，犁杷年来怕上肩。
弃却栏中肥嫩草，绿杨堤畔饱风烟。
送张舜谐游上庠
邹浩（宋代）

高木纷万状，皆从毫末来。天时与人事，相资以为媒。

根本初不与，他时终异材。东风动霄壤，繁华媚池台。

花枝竟无言，车马争徘徊。霜雪一朝怒，孰与松柏陪。

青青几千尺，寒峰正崔嵬。向来丝竹处，索寞空尘埃。

明堂屹南面，梁栋支倾摧。匠石有青眼，肯为桃李开。

穷年后悔心，何似今日回。
沁园春（守岁）
陈人杰（宋代）

太岁茫茫，犹有归时，我胡不归。为桂枝关约，十年阙下，梅花梦为，半夜天涯。婪尾三杯，胶牙一标，节物依然心事非。长安市，只喧喧箫鼓，催老男儿。

篝灯自理征衣。正历乱愁肠千万丝。为椒盘寂寞，空传旧颂，桃符冷落，谁撰新诗。世事干忙，人生寡遂，何限春风抛路歧。身安处，且开眉一笑，何以家为。
家居自戒
陆游（宋代）

曩得京口俸，始卜湖边居。
屋财十许间，岁久亦倍初。
蓺花过百本，啸咏已有余。
犹媿先楚公，终身无屋庐。
慈感寺四月八日浴佛会
袁说友（宋代）

一刹传经地，诸天诞佛辰。
犹将清净水，更浴涅盘身。
居士应无垢，菩提各有因。
要须凭苦海，万里涤情尘。
鹧鸪天（季功旬会之次日，小醵饯陈巡入乡）
郭应祥（宋代）

点检尊前主与宾。今宵依旧昨宵人。自缘笑语生和气，不为风光属小春。

香叆叇，酒清醇。山肴野蔌总前陈。掀髯抵掌君休怪，镜里星星白发新。
官军破苏村，恶其与贼通。贼兵破白沙，恶民之不相随
刘鹗（清代）

苍生果何辜？十载堕涂炭。天心不可知，令我重悲惋。

自从丧乱来，盗贼苦搆患。有田不能耕，有园不能灌。

牛羊被虏掠，妻子各分散。穷冬尚无衣，日午犹未饭。

官府不我恤，沈浮等鸥雁。胁从姑偷生，纵死冀少缓。

昨夜官军来，又复诛反叛。粗豪甚豺狼，猛毒如狴犴。

一槩尽杀掠，去贼才一间。玉石俱不分，生民重糜烂。

纵贼官府嗔，为民贼杂乱。左右将安归？泛若无畔岸。

新春雨潇潇，何忍听悲叹。愿言忍须臾，维持夜将旦。
桃源忆故测·鸳鸯未老头先白
马钰（金朝）

鸳鸯未老头先白。有甚因缘难测。说破自然会得。盖为贪迷色。测还省悟溪山蓦。物外专修道德。清净神仙法则。得住蓬莱宅。
五绝呈李惟学山长
王奕（元代）

朝餐暮饮逐尘寰，清镜无情不驻颜。
千古菊泉香火地，名贤多是靠名山。
送罗臣济北归
朱翌（宋代）

君才可从六龙飞，便合超腾向日畿。
曾使诸生馆下立，又骑一日醉中归。
江山得助云蒸笔，桃李不言春上机。
归去来园花似海，子行吾且闭柴扉。
放怀 其二
孙元衡（清代）

一岁芝三秀，千年桃始花。徘徊迟速间，椒庭问仙家。

熟诵灌顶迟，何必餐流霞。露葵与朝槿，可以啜其葩。

海邦有山蓣，名曰文来瓜。嫩绿含松粉，甘香胜胡麻。

时蔬多木本，四序摘新芽。充盘以适意，灵异非所誇。
戊申除夕送岁
曾丰（宋代）

四十馀番送岁回，百年身世半摧颓。更将四十馀番送，岁定相辞不复来。
琵琶仙 寄姊
苏穆（清代）

时节黄昏，月儿起、乍逗西园芳树。连袂初试轻罗，闲阶共凝伫。

树正好、千红万紫，总输却、绿窗妩媚。廿四桥边，十三楼畔，争便难阻。

荡兰舟、箫鼓喧阗，算难把、清游共邻女。多少不言情味，付庭前莺语。

吹尽了、游丝万丈，怎便能、绾得飞絮。莫损镜里朱颜，渡江迎汝。
挽制干二首
王迈（宋代）

曾见端平进士评，邱君磊落榜中英。
忘形尔汝同年集，驰志伊吾即日行。
举子能谈真将略，元戎夸得好门生。
可怜书剑浑无用，才力如何与命争。
答君时弟 其四
彭汝砺（宋代）

是露复是电，非铃亦非风。应作如是解，无为彼所蒙。

世累不见累，真空亦非空。欲知如是意，不在内外中。
观潮示元龙
周紫芝（宋代）

越山莽苍吴山高，海门屹立通江涛。江头久客归未得，来趁吴儿看晚潮。

潮头初来一线白，雪浪翻空忽千尺。地中鸣角何处来，水上六花人不识。

惊涛倒射须臾空，千艘已落空濛中。锦帆半臂浪花里，越商巴贾争长雄。

江湖险绝长如此，风静潮平亦何事。人间万法有乘除，却遣风波在平地。
冬夜与顾桐柏泛舟弄月
袁崇友（明代）

道似犹龙客似仙，孤舟清夜弄潺湲。波摇短棹声如慕，月到寒潺影自妍。

兰芷独怜三楚思，阳春和得几人传。酒阑忽忆娥眉雪，未即投簪意惘然。
杂感六首
黎廷瑞（宋代）

孙子传世世，木石穷年年。
太行亦可移，沧海终欲填。
入圣谅非难，惧君心不怪。
题孟浩然图
仇远（元代）

风吹衿帽不知寒，款段奚奴冻亦顽。
缩项鳊鱼无可钓，归鞭遥指鹿门山。
夏夜即事
张士元（清代）

长夏最清处，广庭深坐时。萤明草际火，蛛挂月中丝。

露响微闻竹，风多恰近池。更看小儿女，散发绕廊嬉。
次韵和永叔原甫致斋集禧
梅尧臣（宋代）

庙蚃灵祠属二公，齐心相望切朱宫。绿渠缭绕壖垣水，广沼清朱涨殿风。

已咏应麟来五畤，仍歌翔雁杂殊翁。遥知毕事期寻胜，尚问衰羸未厌穷。
卜算子 别士季弟之官
黄公度（宋代）

薄宦各东西，往事随风雨。先自离歌不忍闻，又何况、春将暮。

愁共落花多，人逐征鸿去。君向潇湘我向秦，后会知何处。
重阳日访元秀上人
司空图（唐代）

红叶黄花秋景宽，醉吟朝夕在樊川。却嫌今日登山俗，

且共高僧对榻眠。别画长怀吴寺壁，宜茶偏赏霅溪泉。

归来童稚争相笑，何事无人与酒船。
点绛唇
曹勋（宋代）

有个庵儿，做来不大元非小。阳光常照。坐卧谁知道。

炼得丹砂，不是人间灶。冲和妙。鹤鸣猿啸。一任西风老。
圣政更新诏书正告讦之罪因得小诗十首
韩元吉（宋代）

潮阳初谪八千里，中令俄成十九年。
地下修文应泚笔，卫公精爽故依然。
杂记草木九首 其二 红蕉
朱熹（宋代）

弱植不自持，芳根为谁好。虽微九秋干，丹心中自保。
高宗郊祀前庙朝享太庙三十首
真宗（宋代）

皇皇大宫，丕吉于穆。
休德昭清，元气回复。
芝叶蔓茂，桂华凭翼。
孝孙假斯，受兹介福。
绍兴以后时享二十五首 英宗室酌献用《治隆》。
郊庙朝会歌辞（宋代）

炎基克巩，赫赫英宗。绍休前烈，仁化弥隆。笃生圣子，尧汤比踪。

烝尝万世，福禄来崇。
酬正录直学 其一
徐鹿卿（宋代）

我生惬幽寻，访古梅花边。道原渺无际，沧海汇群川。

仰之叹弥高，立则参于前。为山始覆篑，掘井当及泉。

端期会真意，可但窥陈编。再拜礼双趺，清风生诵弦。
三层阁上置音声
李世民（唐代）

绮筵移暮景，紫阁引宵烟。隔栋歌尘合，分阶舞影连。

声流三处管，响乱一重弦。不似秦楼上，吹箫空学仙。
句
刘洞（唐代）

千里长江皆渡马，十年养士得何人。

翻忆潘郎章奏内，愔愔日暮好沾巾。（《江南野录》：

金陵受围，洞为七言诗，榜路傍云云。“家国愔愔，

如日将暮”，潘佑谏表中语也）

百骸同草木，万象入心灵。（夜坐，《吟窗杂录》）
入庐山
董嗣杲（宋代）

断陇横溪出酒旗，乘疲小憩晚阴时。
幽林合翠痕痕净，远瀑飞琼派派奇。
水迥起风传鹳垤，村荒入夕见鸡埘。
竹间谁拂农家壁，觅写如今夜醉诗。
九日游中溪
唐彦谦（唐代）

悠悠循涧行，磊磊据石坐。林垂短长云，山缀丹碧颗。

蓼花最无数，照水娇婀娜。何知是节序，风日自清妥。

群童竞时新，万果间蔬蓏.欣然为之醉，乌帽危不堕。

此日山中怀，孟公不如我。
幽居即事八首
赵蕃（宋代）

游丝落花春尽，绿叶青阴夏来。
雨润苔钱更积，风清竹户频开。
蹴踘
马如玉（明代）

腰支袅袅力微微，滚滚红尘拂羽衣。
掩月鬓边星独坠，石榴裙底凤双飞。
静坐池亭二首
杨万里（宋代）

荷边弄水一身香，竹里招风满扇凉。
道是秋来还日短，秋来闲里日偏长。
病中秋思八首 其二
胡俨（明代）

伯劳鸣未休，大火又西流。鸷翮抟空急，荧光傍户幽。

仲宣长作客，宋玉独悲秋。抱疾不能赋，何能更倚楼。
云松云壑会宿翁源别后追赋
蓝仁（明代）

三日篮舆到处行，云深只讶野猿惊。稍寻僧舍侵林影，偶听樵猿出谷声。

野老扫门霜叶满，山童瀹茗石泉清。诗囊一夜谈无厌，共笑鸡鸣梦不成。
次韵南园小山遇雨
丘逢甲（清代）

横看成岭侧成峰，怪石参差地足容。正喜园林饶气象，忽惊雷雨起蛟龙。

半池新水花初落，旧壁残题藓未封。归去更欣逢夕霁，东南回首海云浓。
次石湖送炭韵赠龚养正三首
陈造（宋代）

饥乌窘免不谋身，君亦衣穿桂作薪。
小露化工陶铸手，地炉分得雪中春。
寄江都县丞求船如江东
李延兴（元代）

候船十日留瓜渚，寂寂衡扉隔霜树。江头白浪大如山，空外青山横一缕。

出门顾影与谁俦，市上泥深过尺许。愁来买酒醉秋风，睡起开轩看山雨。

弃家辛苦如金陵，梦绕山中读书处。今兹胡为乎久留，行止关天非不武。

江都二县才且贤，念我漂零留我住。高情好逐万里风，稳送孤帆过江去。
送韶铁鞭住西余
释法薰（宋代）

西余旧说端狮子，解弄如今有几人。
不是区区谩相屈，要看手眼一时亲。
西湖三首 其一
周锷（宋代）

晓镜初开淑景明，使君风味一般清。舟从菡萏林中过，人在鲸鲵背上行。

妙舞屡翻红药燕，清词时啭紫薇莺。赓歌久矣虚前席，肯向樽前恋曲生。
题雪霁望弁山图
钱选（宋代）

子猷安道何为者，自是相忘意最真。
千载寥寥风雪夜，始知乘兴更无人。
秋来
吴锡畴（宋代）

秋来病叶不禁风，渐觉虚檐坠片红。
斜日半溪人唤渡，断云千里雁横空。
诗情得似驯鸥子，世事徐观失马翁。
忻戚莫将为我役，此怀拍拍自春融。
贻蜀五首。李中丞表臣
元稹（唐代）

韦门同是旧亲宾，独恨潘床簟有尘。十里花溪锦城丽，

五年沙尾白头新。倅戎何事劳专席，老掾甘心逐众人。

却待文星上天去，少分光影照沉沦。
送丁惟中弃家入五峰脩道
刘崧（元代）

五峰山上晓钟声，羡子中年出世情。有发总缘诸相幻，无家始悟一身轻。

溪边洗钵鱼初识，林下传经鹿共行。遥想神螺光彻夜，几时来听说无生。
农舍四首 其三
陆游（宋代）

万钱近县买黄犊，袯襫行当东作时。堪笑江东王谢辈，唾壶麈尾事儿嬉。
晾甲石歌
梦麟（清代）

褒公鄂公沙数恒，昭陵玉马嘶鱼镫。咸阳凿地古戈出，当年白气光如绳。

虬髯公子历长剑，驱除六合归澄清。吐蕃突厥置亭障，受降远树轮台旌。

卢龙螉蠮靖边塞，里甲东作玄菟征。营州都督尚矍铄，提师夜跨东溟鲸。

峨舸大艑泛鸭绿，沧海鱼眼红千层。扶余昼拔躏松漠，乐浪图藉归咸京。

鲛皮犀甲带蜃气，金鳞倒射渔阳赪。归休桃林放牛马，悬崖巨壁争飞腾。

当风长啸脱重铠，刀芒箭镞生光晶。东甘绝磴亘积铁，熊罴百尺蹲崚嶒。

绿沈金销渍苍黝，阴崖白昼蚩尤蒸。高王瞬息递沦丧，云烟过眼驱霜蝇。

东丹崇楼亦煨烬，嗟汝头骨胡狞狰。砺角近资觳觫肉，敲光远趁龙钟僧。

朔风大作海日动，血光疑带蛟涎腥。石坛丛沓舞松漠，百万甲卒啼飞矰。

石门十月滦河冰，陵屯谷藉寒光增。西望潼关见落日，郁葱无复瞻舂陵。

冢起祁连葬白骨，雕戈大羽缠枯藤。招魂不到岩下石，森阴似有愁云凝。

缨縢缀组弗知处，松毛石发空鬅鬙。毋乃夔{鬼虙}奉神守，断趺不许穿金縆。

我欲排天眺平壤，霜高大漠闻呼鹰。作歌摩崖泣山鬼，昏岩夜听雷挝轰。
仲山（高祖兄仲隐居之所）
唐彦谦（唐代）

千载遗踪寄薜萝，沛中乡里旧山河。

长陵亦是闲丘陇，异日谁知与仲多。
李少卿见招代往吟
邵雍（宋代）

洛城春去会仙才，春去还惊夏却来。
微雨过牡丹初谢，轻风动却药才开。
绿杨阴里拥樽罍，身健时康好放怀。
中岩
冯时行（宋代）

旷绝无人境，超然乃真游。
如何许世俗，踏破苍苔幽。
我知大士心，月印千江秋。
示迹盖偶尔，雨罢云亦收。
层峦拥肺腑，修干骞龙虬。
巉岩近恐坠，窈窕翠欲流。
标指谅非月，索剑宁刻舟。
倚杖听松风，聊为信宿留。
循潜水西行
缪荃孙（清代）

山屏隐青绿，林木滃然秀。西风吹飒飒，落叶疑雨骤。

泉随云共飞，石与人争瘦。树根枯蔓缠，岩腹涩苔锈。

流水渐归壑，无复蛟螭斗。垂虹卧飞梁，修蚓滴岩溜。

景物足清幽，民居犹朴陋。茅屋数十椽，草草创旁构。

默寻炊烟微，计时恰清昼。
【中吕】普天乐_夜深沉，秋
未知作者（元代）

夜深沉，秋潇洒。风筛槛竹，雾锁窗纱。绣幕垂，朱扉亚。霜落梧桐雕阑谢，
月明天啼杀宫鸦。香锁宝鸭，帘敲玉马，灯谢瑶花。
海棠娇，梨花嫩。春妆成媚色，玉扌若就精神。柳眉颦翡翠弯，杏脸腻姻脂
晕。款步香尘双鸳印，立东风一片巫云。淹的转身，嘻的喑哑，参的销魂。
木犀风，梧桐月。珠帘鹦鹉，绣枕胡蝶。玉人娇一晌欢，碧酝酿十分悦。断
角疏钟淮南夜，撼西风唤起离别。知他是团圆也梦也，欢娱也醉也，烦恼也醒也。　大德天寿贺词
凤凰朝，麒麟见。明君天下，大德元年。万乘尊，诸王宴。四海安然朝金殿，
五云楼瑞霭祥烟。群臣顿首，山呼万岁，洪福齐天。　嘲风情
楚台云，秦楼月。云生时月缺，月满处云遮。磨杆儿汤着折，炮架儿实难拽。
柳宠花娇恩情热，识破也便是英杰。姐姐每将虾钓鳖，哥哥每撩蜂剔蝎，婆婆每
打草惊蛇。
让与您，逞偻罗。轮到咱妆痴亻乱酌。别了浓妆艳裹，拜辞了妙舞清歌。暖
烘烘热被窝，沉点点精银颗。又道孩儿是陪钱货，恨不的把黄金砌就鸣珂。姐姐
每钻冰取火，婆婆每指山卖磨，哥哥每担雪填河。